হরতালের আগের দিন রাজধানীতে গ্রেফতারকৃত ২৮ জনকে বিভিন্ন মেয়াদে কারাদণ্ড দিয়েছে ভ্রাম্যমাণ আদালত। গতকাল শনিবার সকাল থেকে বিকালের মধ্যে রাজধানীর রমনা, তেজগাঁও, মিরপুর, শাহবাগ এবং মোহাম্মদুপর থানা এলাকায় তাদের আটক করা হয়। সরকারি কাজে বাধা দেয়ার অভিযোগে তাদের সাজা দেয়া হয়। পুলিশের গোয়েন্দা  বিভাগের অতিরিক্ত উপ-কমিশনার মাসুদুর রহমান ইত্তেফাকে জানান, রমনা থানা এলাকায় গ্রেফতারকৃত ১০ জনকে তিন মাসের, তেজগাঁও থানায় গ্রেফতার হওয়া ৫ জনকে এক মাস এবং শাহবাগ থানায় গ্রেফতার হওয়া ১ জনকে একমাসের কারাদণ্ড দিয়েছে ভ্রাম্যমাণ আদালত। এছাড়া মিরপুরে ২ জন ও মোহাম্মদপুরে ১০ জনকে বিভিন্ন মেয়াদে কারাদণ্ড দেয়া হয়েছে। রায় দেয়ার পরপরই তাদের কারাগারে পাঠিয়ে দেয়া হয়। ভ্রাম্যমাণ আদালতের ম্যাজিস্ট্রেট শাকিল আহমেদ জানান, দোষ স্বীকার করায় তাদের বিরুদ্ধে এই ব্যবস্থা নেয়া হয়।